Адляцелі жураўлі  
*Васіль Жуковіч*

Над балотам, над лугам, над полем,

над прасторам радзімай зямлі,

дзе пад воблакі мкнуцца таполі,

вострым клінам плылі жураўлі.

I пачуліся ў песні кароткай

шкадаванне і смутак такі,

быццам жоравы

з небам продкаў

расставаліся на вякі.

I калі непрыкметна расталі

ў вышыні, над смугою палёў,

мне таполі нагадваць сталі

пер'е шэрае жураўлёў...

Ці прытуліцца вецер да весніц,

ці вяршаліны дрэў гайдане —

чую зноў развітальную песню,

адгукаецца смутак ва мне.